Oficialusis leidinys L 126 , 22/05/2003 p. 0003 - 0019



Europos bendrijos ir Kiribačio Respublikos Susitarimas dėl žvejybos Kiribačio žvejybos zonoje EUROPOS BENDRIJA (toliau — Bendrija) ir KIRIBAČIO RESPUBLIKA (toliau — Kiribatis), ATSIŽVELGDAMOS į bendradarbiavimo dvasią, kylančią iš Lomės ir Kotonu konvencijų, taip pat į gerus Bendrijos ir Kiribačio bendradarbiavimo santykius, ATSIŽVELGDAMOS į Kiribačio norą skatinti racionalų savo žuvininkystės išteklių naudojimą stiprinant bendradarbiavimą, PRISIMINDAMOS, kad, ypač jūrų žvejyboje, Kiribatis naudojasi suvereniomis savo teisėmis arba įgyvendina jurisdikciją 200 jūrmylių nuo savo krantų zonoje, ATSIŽVELGDAMOS į Jungtinių Tautų jūsų teisės konvenciją, PATVIRTINDAMOS, kad savo jurisdikcijoje esančiuose vandenyse pakrantės valstybės naudojasi suvereniomis savo teisėmis naudodamos, apsaugodamos ir valdydamos gyvuosius išteklius pagal tarptautinės teisės principus; NUSPRENDUSIOS savo santykiuose vadovautis abipusio pasitikėjimo dvasia ir pagarba viena kitos interesams jūrų žvejybos srityje, kaip tai įtvirtinta Lomės ir Kotonu konvencijose; NORĖDAMOS nustatyti sąlygas, reglamentuojančias veiklą, kurioje abi Šalys turi bendrų interesų, SUSITARĖ: 1 straipsnis Šio Susitarimo tikslas yra nustatyti principus ir taisykles, kurios reglamentuotų laivų, plaukiojančių su Bendrijos valstybių narių vėliavomis, toliau — Bendrijos laivai, žvejybos veiklą vandenyse, priklausančiuose Kiribačio suverenitetui arba esančiuose jo jurisdikcijoje žvejybos atžvilgiu, kurie Kiribačio nacionalinės teisės aktuose yra vadinami "Kiribačio žūklės ploto riba", toliau – Kiribačio žvejybos zona. 2 straipsnis Kiribatis įsipareigoja leisti Bendrijos laivams žvejoti savo žvejybos zonoje pagal šį Susitarimą, ypač pagal šio Susitarimo protokolą ir priedą. Žvejybos veiklai, kuriai taikomas šis Susitarimas, taikomi galiojantys Kiribačio įstatymai ir kiti teisės aktai. 3 straipsnis Bendrija įsipareigoja imtis visų reikiamų priemonių, siekdama užtikrinti, kad Bendrijos laivai laikysis šio Susitarimo nuostatų, taip pat reglamentų ir kitų teisės aktų, reglamentuojančių žvejybos veiklą Kiribačio žvejybos zonoje. Prieš pradėdamos taikyti visus minėtų reglamentų ir kitų teisės aktų pakeitimus, Kiribačio institucijos apie juos praneša Europos Bendrijų Komisijai. Priemonės, kurių imasi Kiribačio institucijos, siekdamos reguliuoti žvejybą, kad būtų apsaugoti žuvų ištekliai, yra paremtos objektyviais bei moksliniais kriterijais. Šios priemonės taikomos nediskriminuojant Bendrijos laivų ir nepažeidžiant susitarimų, sudarytų tarp to paties geografinio regiono besivystančių šalių, įskaitant tarpusavio žvejybos susitarimus. 4 straipsnis Bendrijos laivų žvejybos veikla Kiribačio žvejybos zonoje pagal šį Susitarimą vykdoma gavus žvejybos licenciją, kurią Bendrijos prašymu išduoda Kiribačio institucijos. Licencijos išduodamos Kiribačio institucijų Protokole (kuris pridedamas prie šio Susitarimo) nustatytose ribose pagal laivų kategorijas. Licencijos išduodamos suinteresuotiems laivų savininkams, sumokėjusiems licencijos mokesčius. Licencijos paraiškos pateikimo tvarka, mokėtini mokesčiai ir jų mokėjimo tvarka nurodomi priede. 5 straipsnis Susitariančiosios Šalys įsipareigoja tiesiogiai arba per tarptautines organizacijas koordinuoti savo pastangas, kad užtikrintų gyvųjų išteklių vidurio ir vakarų Ramiajame vandenyne, ypač toli migruojančių rūšių, valdymą bei apsaugą ir padėtų vykdyti reikiamus mokslinius tyrimus. 6 straipsnis Laivai, kuriems pagal šį Susitarimą suteikiamas leidimas žvejoti Kiribačio žvejybos zonoje, privalo teikti Kiribačio institucijoms ataskaitas apie sugavimą pagal priede nustatytas sąlygas. 7 straipsnis Už žvejybos galimybes, suteikiamas pagal 2 straipsnį, Bendrija prie šio Susitarimo pridedamame Protokole nustatytomis sąlygomis ir tvarka moka Kiribačiui finansinę kompensaciją, nepažeidžiant finansavimo, į kurį Kiribatis turi teisę pagal Lomės ir Kotonu konvencijas. 8 straipsnis Jei dėl aplinkybių, susidariusių vien dėl Kiribačio kaltės arba aplaidumo, Kiribačio žvejybos zonoje negalima žvejoti, Bendrija, prieš tai pasikonsultavusi su Kiribačio institucijomis, gali sustabdyti 7 straipsnyje nustatytos finansinės kompensacijos mokėjimą. Finansinės kompensacijos mokėjimas atnaujinamas, kai tik padėtis vėl tampa normalia ir po abiejų Šalių konsultacijų ir susitarimo, patvirtinančio, kad esant tokiai padėčiai greičiausiai vėl galima vykdyti įprastinę žvejybą. Bendrijos laivams pagal 4 straipsnį išduotų žvejybos licencijų galiojimas pratęsiamas mėnesių, kurių metu negali būti vykdoma žvejyba, skaičiumi. 9 straipsnis Bet kokie ginčai, kilę dėl šio Susitarimo aiškinimo arba taikymo, sprendžiami konsultacijų tarp Šalių būdu. 10 straipsnis Siekiant užtikrinti tinkamą šio Susitarimo taikymą, įsteigiamas Jungtinis komitetas, į kurį įeina abiejų Šalių pareigūnai. Komitetas bet kurios Susitariančiosios Šalies prašymu pakaitomis susirenka Kiribatyje ir Bendrijoje. 11 straipsnis Jeigu Kiribačio institucijos, atsižvelgdamos į žuvų išteklių pokyčius, nuspręstų taikyti apsaugos priemones, kurios turėtų įtakos Bendrijos laivų veiklai, Šalys pradės konsultacijas, kad galėtų atitinkamai pritaikyti protokolą ir priedą. Konsultacijos grindžiamos principu, kad iš esmės sumažinus protokole numatytas žvejybos teises bus proporcingai mažinama Bendrijos mokama finansinė kompensacija. 12 straipsnis Nė viena šio Susitarimo nuostata neturi įtakos ir jokiu būdu nepažeidžia kurios nors Šalies požiūrio į bet kokį dalyką, susijusį su Jūrų teise. 13 straipsnis Šis Susitarimas taikomas teritorijose, kuriose taikoma Europos bendrijos steigimo sutartis, toje Sutartyje nustatytomis sąlygomis, ir Kiribačio Respublikos teritorijoje. 14 straipsnis Priedas ir Protokolas yra neatskiriama šio Susitarimo dalis. 15 straipsnis Susitarimas sudaromas pradiniam penkerių metų laikotarpiui nuo Susitarimo įsigaliojimo dienos. Jei kuri nors iš Šalių nenutrauks šio Susitarimo pranešusi apie tai prieš šešis mėnesius iki penkerių metų laikotarpio pabaigos, jis pratęsiamas galioti ir tolesniems dvejų metų laikotarpiams, jei nebus denonsuotas pranešimu, pateikiamu mažiausiai prieš tris mėnesius iki kiekvieno tokio dvejų metų laikotarpio pabaigos. Jei kuri nors Šalis denonsuoja šį Susitarimą, Susitariančiosios Šalys pradeda derybas. Prieš pasibaigiant Protokolo galiojimo laikotarpiui, Šalys pradeda derybas, siekdamos susitarimu nustatyti, kokias pataisas arba papildymus reikia padaryti Protokole arba priede. 16 straipsnis Šis Susitarimas sudarytas dviem egzemplioriais danų, vokiečių, graikų, anglų, ispanų, suomių, prancūzų, italų, portugalų ir švedų kalbomis, visi tekstai yra autentiški, Susitarimas įsigalioja tą dieną, kurią Šalys viena kitą informuoja apie šiam tikslui reikalingų procedūrų užbaigimą. -------------------------------------------------- Protokolas nustatantis žvejybos galimybes ir finansines įmokas, kuriuos numato Europos bendrijos ir Kiribačio Respublikos Susitarimas dėl žvejybos Kiribačio žvejybos zonoje 1 straipsnis 1. Pagal Susitarimo 2 straipsnį, Kiribatis išduoda metines žvejybos licencijas tunus žvejojantiems Bendrijos laivams trejų metų laikotarpiui nuo Susitarimo įsigaliojimo dienos, nepažeisdamas ribų, nustatytų Palau susitarime dėl žvejybos gaubiamaisiais tinklais vakarų Ramiajame vandenyne valdymo (toliau — Palau susitarimas). 2. Pirmaisiais protokolo taikymo metais metinės žvejybos licencijos, leidžiančios tuo pat metu žvejoti Kiribačio žvejybos zonoje, išduodamos šešiems laivams, žvejojantiems gaubiamaisiais tinklais, ir dvylikai laivų, žvejojančių ūdomis. 3. Paskesniais metais metinės žvejybos licencijos, leidžiančios tuo pat metu žvejoti Kiribačio žvejybos zonoje, išduodamos keturiems laivams, žvejojantiems gaubiamaisiais tinklais, ir dvylikai laivų, žvejojančių ūdomis. 2 straipsnis 1. Susitarimo 7 straipsnyje nurodyta finansinė kompensacija pirmaisiais metais yra 546000 eurų, o paskesniais metais — 416000 eurų per metus. 2. Pirmaisiais protokolo taikymo metais pirmoji finansinės kompensacijos dalis, lygi 446000 eurų, sumokama į Kiribačio Vyriausybės sąskaitą Nr. 1, atidarytą banke Bank of Kiribati Ltd., Betio, Taravoje; šios lėšos sumokamos iškart po šio protokolo įsigaliojimo. Paskesniais metais pirmoji finansinės kompensacijos dalis, lygi 316000 eurų, sumokama į tą pačią Kiribačio Vyriausybės sąskaitą iki protokolo įsigaliojimo sukakties. Naudojimasis šia kompensacija priklauso išskirtinei Kiribačio kompetencijai. 3. Antroji finansinės kompensacijos dalis, lygi 100000 eurų, skiriama šio protokolo 5 straipsnyje nustatytiems dalykams. 4. Visa finansinės kompensacijos suma atitinka tokį Kiribačio žvejybos zonoje sugautą laimikį: 8400 tonų tunų pirmaisiais metais ir 6400 tonų tunų kiekvienais paskesniais metais. 3 straipsnis 1. Bendrijai prašant, nuo antrųjų protokolo taikymo metų ir nepažeidžiant Susitarimo 11 straipsnio, gali būti padidinamas žvejybos licencijų skaičius, išduodamas gaubiamaisiais tinklais žvejojantiems laivams pagal šio protokolo 1 straipsnio 3 dalį, jei tą padaryti leidžia ištekliai ir atsižvelgiant į atitinkamą tunų išteklių įvertinimą, atliktą remiantis objektyviais ir moksliniais kriterijais, įskaitant "Tunų žvejybos vidurio ir vakarų Ramiajame vandenyne apžvalga ir išteklių būkle", kurią kiekvienais metais skelbia Ramiojo vandenyno bendruomenės sekretoriatas. Tokių papildomų licencijų suteikimas atitinka Palau susitarimo sąlygas. Bet kokiu atveju, per metus Kiribatis neišduoda daugiau kaip septynias papildomas licencijas gaubiamaisiais tinklais žvejojantiems laivams. Kiekvienais metais po metinio Palau susitarimo susirinkimo Kiribatis praneša Bendrijai papildomų licencijų, kurias faktiškai galima išduoti, skaičių. 2. Už kiekvieną papildomą licenciją, kurią Kiribatis pagal šio straipsnio pirmą dalį išduoda gaubiamaisiais tinklais žvejojantiems laivams, Bendrija padidina šio protokolo 2 straipsnio 1 dalyje minimą finansinę kompensaciją 65000 eurų per metus, kas atitinka per metus sugaunamą 1000 tunų laimikį. 3. Metinė finansinė kompensaciją, kurią Bendrija moka už papildomas licencijas, išduodamas remiantis šio straipsnio pirmąja ir antrąja dalimis, sumokama į Kiribačio Vyriausybės sąskaitą Nr. 1, atidarytą banke Bank of Kiribati Ltd., Betio, Taravoje. 4 straipsnis Nuo antrųjų šio protokolo taikymo metų, jei tunų laimikis, kurį per metus sugauna Bendrijos laivai pagal šio protokolo 1 straipsnio 3 dalį ir 3 straipsnio 1 dalį, viršija bendrą 2 straipsnio 4 dalyje ir 3 straipsnio 2 dalyje minimų tunų laimikį, visa metinė finansinė kompensacija, nustatoma pagal 2 straipsnio 1 dalį ir 3 straipsnio 2 dalį, padidinama 65 eurais už kiekvieną sugautą papildomą toną. Tačiau visa metinė finansinė kompensacija, kurią turi sumokėti Bendrija, negali viršyti finansinės kompensacijos sumos, nustatomos remiantis 2 straipsnio 1 dalimi ir 3 straipsnio 2 dalimi, padaugintos iš dviejų. 5 straipsnis Šio protokolo galiojimo laikotarpiu iš 2 straipsnio 3 dalyje numatytos finansinės kompensacijos antrosios dalies finansuojamos toliau išvardytos priemonės, neviršijant 100000 eurų per metus ir šią sumą paskirstant taip: a) 50000 eurų skiriama Kiribačio pareigūnų dalyvavimui regioniniuose ir tarptautiniuose susitikimuose, susijusiuose su žuvininkyste; b) 35000 eurų skiriama už žuvininkystę atsakingo administracinio departamento institucinei paramai; c) 15000 eurų skiriama Kiribačio įnašams, mokamiems regioninėms ir tarptautinėms žuvininkystės organizacijoms. Šių priemonių planavimą atlieka Kiribačio institucijos, kurios pateikia informaciją Komisijai prieš pirmąjį mokėjimą. 6 straipsnis 1. 5 straipsnyje minimos sumos pirmaisiais metais sumokamos iškart po šio protokolo įsigaliojimo, o paskesniais metais – iki protokolo įsigaliojimo sukakties; lėšos sumokamos į Kiribačio Vyriausybės sąskaitą Nr. 1, atidarytą banke Bank of Kiribati Ltd., Betio, Taravoje. 2. Per tris mėnesius nuo protokolo įsigaliojimo sukakties kompetentingos Kiribačio institucijos Komisijos delegacijai, atsakingai už Kiribatį, pateikia metinę ataskaitą apie šių priemonių įgyvendinimą ir pasiektus rezultatus. 3. Europos Bendrijų Komisija pasilieka teisę paprašyti kompetentingų nacionalinių institucijų pateikti papildomą informaciją apie tokius rezultatus ir, atitinkamais atvejais, persvarstyti finansinių kompensacijų mokėjimą, atsižvelgiant į priemonių įgyvendinimą. 7 straipsnis Jei Bendrija neatliktų 2, 5 ir 5 straipsniuose nurodytų mokėjimų, Kiribatis pasilieka teisę sustabdyti šio protokolo taikymą. -------------------------------------------------- PRIEDAS BENDRIJOS LAIVAMS KELIAMOS ŽVEJYBOS KIRIBAČIO ŽVEJYBOS ZONOJE SĄLYGOS 1. ŽVEJYBOS LAIVŲ REGISTRACIJA 1. Bendrijos laivams, norintiems žvejoti Kiribačio žvejybos zonoje, kompetentingos Kiribačio institucijos turi išduoti registracijos numerį. 2. Registracijos paraiškos surašomos užpildžius tam tikslui Kiribačio institucijų, atsakingų už žuvininkystę, pateiktą formą, kurios pavyzdys pateikiamas I priedėlyje. 3. Registracija atliekama gavus registruojamo laivo fotografiją, kurios matmenys yra 15 ir 20 cm, taip pat už kiekvieną laivą į Kiribačio Vyriausybės sąskaitą Nr. 1, atidarytą banke Bank of Kiribati Ltd., Betio, Taravoje, sumokėjus 600 eurų registracijos mokestį. 2. PARAIŠKA LICENCIJAI GAUTI IR LICENCIJOS IŠDAVIMO FORMALUMAI Paraiškos licencijoms, leidžiančioms Bendrijos laivams žvejoti Kiribačio žvejybos zonoje, gauti pateikiamos ir licencijos išduodamos toliau nustatyta tvarka. 1. Atitinkamos Bendrijos institucijos per Europos Komisijos delegaciją, atsakingą už Kiribatį, pateikia Kiribačio Gamtinių išteklių plėtros ministerijos vyriausiajam pareigūnui žuvininkystės klausimais paraišką dėl kiekvieno laivo, norinčio žvejoti pagal šį Susitarimą; paraiška turi būti pateikiama iki prašomo galiojimo laikotarpio pradžios likus ne mažiau kaip 15 dienų. Paraiška surašoma užpildžius formą, kurios pavyzdys pateikiamas II priedėlyje. 2. Vyriausiasis pareigūnas žuvininkystės klausimais pasirašo ir perduoda licencijas laivo savininkams arba jų atstovams (agentui) per 15 darbo dienų nuo paraiškos gavimo. Žvejybos licencijos kopija turi būti pateikiama Komisijos delegacijai. 3. Kiekviena licencija išduodama konkrečiam laivui ir negali būti perduodama. Tačiau, atsiradus force majeure aplinkybėms, Komisijos pageidavimu licencija, suteikta vienam Bendrijos laivui, gali būti pakeista licencija kitam jos laivui, turinčiam tokias pačias charakteristikas; naujoji licencija galioja likusį pakeistosios licencijos galiojimo laikotarpį. Tokiu atveju nemokamas joks mokestis. 4. Licencija visada turi būti laive. Tačiau, gavus pranešimą apie išankstinį apmokėjimą, kurį Komisija siunčia vyriausiajam pareigūnui žuvininkystės klausimais, laivas įtraukiamas į turinčių teisę žvejoti laivų sąrašą, kuris siunčiamas Kiribačio institucijoms, atsakingoms už žuvininkystės tikrinimą. Kol bus atsiunčiama licencija, jos kopiją galima gauti faksu; tokia kopija, suteikianti teisę laivui žvejoti, kol bus atsiunčiamas dokumento originalas, turi būti laive. 5. Licencijos galioja vienerius metus. Jas galima pratęsti, atsižvelgiant į protokole nustatytų žvejybos galimybių skaičių. 6. Už kiekvieną toną, sužvejojamą Kiribačio žvejybos zonose, nustatomas 35 eurų mokestis. Į licencijos mokestį įskaičiuoti visi vietiniai ir nacionaliniai mokesčiai, išskyrus uosto mokesčius ir mokesčius už paslaugas. 7. Licencijos išduodamos po to, kai už kiekvieną tunus žvejojantį seinerį iš anksto sumokama metinė 21000 eurų suma, o už kiekvieną ūdomis žvejojantį laivą – 4200 eurų suma; šie mokesčiai yra negrąžinami. Minėtosios sumos atitinka mokesčius, mokamus už 600 tonų tunų ir 120 tonų į tunus panašių rūšių, sugaunamų Kiribačio žvejybos zonoje. 8. Mokėjimai, padarius visus išskaitymus, pervedami į Kiribačio Vyriausybės sąskaitą Nr. 1, atidarytą banke Bank of Kiribati Ltd., Betio, Taravoje. 3. AGENTAI Laivo savininkas skiria ir išlaiko agentą, reziduojantį Taravoje (Kiribatis) ir įgaliotą gauti pranešimus apie visus teisinius procesus ir į juos reaguoti. Vyriausiajam pareigūnui žuvininkystės klausimais laivo savininkas praneša tokio agento pavadinimą ir adresą. 4. ATASKAITA APIE SUGAVIMĄ 1. Už kiekvieną laikotarpį, kurio metu buvo žvejojama Kiribačio žvejybos zonoje, gaubiamaisiais tinklais ir ūdomis žvejojančių laivų kapitonai paruošia ataskaitą apie sugavimą (laivo lapą), remdamiesi atitinkamai III A ir III B priedėliuose pateikiamais pavyzdžiais. 2. Ataskaitos, kurios turi būti įskaitomos ir pasirašytos laivo kapitono, ne vėliau kaip per 45 dienas nuo žvejybos reiso pabaigos turi būti nusiunčiamos vyriausiajam pareigūnui žuvininkystės klausimais, taip pat – apdorojimui – Institut de recherche pour le développement (IRD), Instituto Español de Océanografia (IEO), Instituto Português de Investigação Marítima (IPIMAR) arba Ramiojo vandenyno bendruomenės sekretoriatui (SPC). 3. Žvejybos reisas baigiasi, kuomet vyksta viso laimikio arba jo dalies iškrovimas. 4. Jei šių nuostatų nesilaikoma, vyriausiasis pareigūnas žuvininkystės klausimais pasilieka teisę sustabdyti šias nuostatas pažeidusiam laivui išduotos licencijos galiojimą tol, kol nebus sutvarkyti reikalingi formalumai, ir skirti nuobaudą, kurią numato Kiribačio nacionaliniai teisės aktai. 5. PRANEŠIMAS APIE PAPILDOMUS MOKESČIUS, KURIUOS TURI SUMOKĖTI LAIVO SAVININKAI 1. Iki kiekvienų metų birželio 30 d. valstybės narės Komisijai patvirtina per praėjusius metus sugautą žuvų kiekį. Remdamasi šiais skaičiais, Komisija suskirsto mokesčius, kurie turi būti sumokami už žuvininkystės metus, skaičiuojant po 35 eurus už toną, ir apie tokį suskirstymą praneša Kiribačio vyriausiajam pareigūnui žuvininkystės klausimais. 2. Apie minėtąjį suskirstymą Komisija praneša laivų savininkams ne vėliau kaip iki liepos mėnesio pabaigos; laivų savininkai turi įvykdyti savo finansinius įsipareigojimus per 45 dienas. Jei suma, kurią reikia sumokėti už konkrečią žvejybos veiklą, yra mažesnė už išankstinį mokėjimą, laivų savininkams skirtumas negrąžinamas. 6. TIKRINIMAS IR MONITORINGAS Kiribačio žvejybos zonoje žvejojantys Bendrijos laivai priima į laivą, leidžia ir sudaro sąlygas Kiribačio pareigūnams, atsakingiems už žvejybos veiklos tikrinimą ir monitoringą, atlikti savo užduotis. Šie pareigūnai neturėtų laive likti ilgiau, nei to reikia sugavimams patikrinti atrankos būdu bei kitam su žvejybos veikla susijusiam tikrinimui atlikti. 7. STEBĖTOJAI 1. Registracijos metu visi Bendrijos laivai sumoka 400 eurų "Žuvininkystės stebėtojų projekto fondui", apmokėjimą pervesdami į Kiribačio Vyriausybės sąskaitą Nr. 4, atidarytą banke Bank of Kiribati Ltd., Betio, Taravoje. 2. Kiribačio institucijų pageidavimu, kiekvienas Bendrijos laivas ne mažiau kaip į 20 % savo žvejybinių reisų, priima po vieną stebėtoją. 3. Su stebėtoju elgiamasi kaip su pareigūnu. Kiribačio institucijos nustato stebėtojo buvimo laive laiką, tačiau paprastai stebėtojas negali laive būti ilgiau, nei reikia jo pareigų atlikimui. Atvykęs į laivą, stebėtojas: - stebi laivų vykdomą žvejybos veiklą, - tikrina laivų, vykdančių žvejybos veiklą, padėtį, - ima biologinius mėginius mokslo programų ribose, - atkreipia dėmesį į naudojamas žūklės priemones, - tikrina laivo žurnale įrašytus duomenis apie laimikį, sugautą Kiribačio žvejybos zonoje. Būdamas laive, stebėtojas: - privalo imtis visų reikiamų priemonių, siekdamas užtikrinti, kad sąlygos, kuriomis jis priimamas į laivą, nepertraukia ir nekliudo žvejybai, - privalo gerbti laive esančias medžiagas ir įrangą bei visų laivui priklausančių dokumentų konfidencialumą. 4. Laivo savininkas arba jo atstovas ir Kiribačio institucijos susitaria dėl stebėtojo įlaipinimo į laivą sąlygų. Jei laivo savininkas negali į laivą priimti stebėtojo arba išlaipinti jo Kiribačio uoste, dėl kurio buvo susitarta su Kiribačio institucijomis, laivo savininkas sumoka visas išlaidas, susijusias su stebėtojo įlaipinimu į laivą ir išlaipinimu į krantą. 5. Jei stebėtojas sutartu laiku ir per šešias valandas nuo sutarto laiko neatvyksta į sutartą vietą, laivo savininkas atleidžiamas nuo įsipareigojimo priimti į laivą stebėtoją. 8. ŽVEJYBOS KONTROLĖ 1. Bendrijos laivų žvejybos veiklai pagal šį Susitarimą taikoma Laivų stebėjimo sistema, dėl kurios konkrečių sąlygų Šalys susitaria atskirai. 2. Prieš pradedant taikyti šias konkrečias sąlygas ir kaip pereinamojo laikotarpio priemonę, Bendrijos laivai privalo vykdyti regioninės Laivų stebėjimo sistemos reikalavimus, tuo metu galiojančius Kiribačio žvejybos zonoje. 9. ŽVEJYBOS ZONOS 1. Šio protokolo 1 ir 3 straipsniuose nurodyti laivai turi teisę vykdyti žvejybos veiklą Kiribačio žvejybos zonoje, išskyrus tuose rajonuose, kurie 83005-FLC jūrlapyje nurodyti kaip uždari, remiantis Kiribačio Vyriausybės potvarkiu dėl žuvininkystės (33 skyrius) ir Jūrų zonų (paskelbimo) aktu. Kiribatis Komisijai praneša apie visus minėtųjų žvejybos zonų pakeitimus ne vėliau kaip likus dviems mėnesiams iki šių pakeitimų įsigaliojimo. 2. Bet kokiu atveju, draudžiama žvejoti arčiau kaip 12 jūrmylių nuo pagrindinių linijų. 3. Gaubiamaisiais tinklais žvejojantiems laivams draudžiama žvejoti šiuose rajonuose: i) arčiau kaip 60 jūrmylių nuo Taravos, Kantono ir Kiritimačio salų pagrindinių linijų; ii) arčiau kaip trys jūrmylės nuo bet kokio žuvis surenkančio įtaiso, apie kurio buvimo vietą pranešama, nurodant geografines koordinates. 10. PATEIKIAMI DUOMENYS 1. IV priedėlyje nustatyta tvarka ir toliau nurodytais atvejais kapitonai faksu arba elektroniniu paštu perduoda vyriausiajam pareigūnui žuvininkystės klausimais informaciją, kurioje nurodomas laikas, padėtis ir laimikis, esantis licenciją turinčiame žvejybos laive: a) ne vėliau kaip 24 valandos prieš įplaukiant į Kiribačio žvejybos zoną ir iš karto iš jos išplaukus; b) žvejojant Kiribačio žvejybos zonoje: kiekvieną antradienį po to, kai yra pateikiama ataskaita įplaukiant arba paskutinė savaitės ataskaita; c) nė vėliau kaip 48 valandos prieš įplaukiant į bet kurį Kiribačio uostą ir iš karto iš jo išplaukus; d) iš karto po to, kai laimikis yra perkraunamas į licenciją turintį refrižeratorinį laivą; ir e) ne vėliau kaip 24 valandos prieš degalų papildymą iš licenciją turinčio bunkerinio laivo. Ši informacija turi būti pateikiama faksu (686) 21120/22287 arba tokiu elektroninio pašto adresu: fleu@mnrd.gov.ki arba fleu@tskl.net.ki. 2. Jei nustatoma, kad laivas žvejoja nepranešęs vyriausiajam pareigūnui žuvininkystės klausimais, toks laivas laikomas Kiribačio nacionalinius teisės aktus pažeidusiu laivu. 3. Vyriausiasis pareigūnas žuvininkystės klausimais ir laivo savininkai saugo faksu ir elektroniniu paštu siunčiamų žinučių kopijas tol, kol abi šalys galutinai susitaria dėl mokėtinų mokesčių, nurodytų 2 punkte (Paraiška licencijai gauti ir licencijos išdavimo formalumai). 4. Užbaigus kiekvieną žvejybos reisą, kuris visas arba jo dalis vyko Kiribačio žvejybos zonoje, gaubiamaisiais tinklais žvejojančių laivų savininkai pateikia iškrovimo į krantą pakvitavimo kopiją. Jei šių nuostatų nesilaikoma, vyriausiasis pareigūnas žuvininkystės klausimais pasilieka teisę sustabdyti šias nuostatas pažeidusiam laivui išduotos licencijos galiojimą tol, kol nebus sutvarkyti reikalingi formalumai, ir skirti nuobaudą, kurią numato Kiribačio nacionalinė teisė. 11. PERKROVIMAS IR NAUDOJIMASIS PASLAUGOMIS 1. Kiribačio žvejybos zonoje žvejojantys Bendrijos laivai jokiais atvejais jūroje negali perkrauti savo laimikio. Be to, ne rečiau kaip tris kartus per metus (tai taikoma visam laivynui) bet kuriame įplaukimo uoste Kiribatyje savo laimikį jie perkrauna į licenciją turintį laivą vežėją. Gaubiamaisiais tinklais žvejojančių laivų kapitonai laivo lape (III A priedėlis) nurodo išsamią informaciją apie perkrovimą. 2. Laivas vežėjas turi pateikti registracijos prašymą 1 punkte (Žvejybos laivų registracija) nurodyta tvarka ir įvykdyti 6 punkto pirmojoje dalyje nurodytą reikalavimą dėl stebėtojų. Licenciją turinčio laivo kapitonas prieš 48 valandas praneša Vyriausybei apie prašymą perkrauti visas laive esančias žuvis arba jų dalį ir nurodo licenciją turinčio laivo pavadinimą, jo radijo šaukinį, padėtį, laive esantį laimikį (pagal žuvų rūšis), laiką ir uostą, kuriame prašoma atlikti tokį perkrovimą, ir įsipareigoja sumokėti visus Vyriausybės reikalaujamus mokesčius. 3. Tam, kad atplauktų į uostą perkrovimui arba dėl bet kurios kitos priežasties, laivo savininkas skiria ir išlaiko agentą. Toks agentas turi būti vietoje įsteigta bendrovė, susijusi su žuvininkyste ir registruota Kiribatyje. 4. Bendrijos laivai, kai tik įmanoma, įsigyja reikalingas atsargas ir paslaugas Kiribačio uostuose. 12. ĮGULA 1. Kiekvienas Bendrijos laivas, žvejojantis pagal šį Susitarimą, įsipareigoja įdarbinti du Kiribačio piliečius įgulos nariais. Kiribačio piliečių tarnybos sąlygos turi būti tokios, kokios yra taikomos toje pramonės šakoje Kiribatyje. 2. Jei Bendrijos laivas negali įdarbinti Kiribačio piliečių įgulos nariais, laivo savininkas privalo sumokėti vienkartinį mokestį, lygų atlyginimui, kurį du įgulos nariai gauna viso žūklės sezono Kiribačio žvejybos zonoje metu. 3. Šią sumą Kiribačio Vyriausybė sumoka Vidurio Ramiojo vandenyno gamintojų (CPP) įdarbinimo fondui. 13. ŽVEJYBOS LAIVŲ AREŠTAS IR NUOBAUDŲ SKYRIMAS Atitinkamos Kiribačio institucijos per 48 valandas praneša Komisijos delegacijai ir vėliavos valstybei apie Bendrijos laivo, žvejojančio pagal šį Susitarimą, areštą arba nuobaudos paskyrimą ir pateikia trumpą aplinkybių ir priežasčių, dėl kurių laivas buvo areštuotas arba jam buvo paskirta nuobauda, aprašymą. Komisijos delegacija ir vėliavos valstybė informuojama apie visus veiksmus, kurių imamasi prieš laivą, ir skiriamas nuobaudas. --------------------------------------------------